CELEX: C2006/010/50
Language: el
Date: 2006-01-14 00:00:00
Title: Υπόθεση T-387/05: Προσφυγή της  13ης Οκτωβρίου 2005  — Χατζηιωαννίδου κατά Επιτροπής

14.1.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 10/25
            
         Προσφυγή της 13ης Οκτωβρίου 2005 — Χατζηιωαννίδου κατά Επιτροπής
   (Υπόθεση T-387/05)
   (2006/C 10/50)
   Γλώσσα διαδικασίας: η γαλλική
   Διάδικοι
   
      Προσφεύγουσα: Ελένη Χατζηιωαννίδου (Auderghem, Βέλγιο) [εκπρόσωπος: Σ. Α. Παπάς, δικηγόρος]
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την από 8 Ιουλίου 2005 απόφαση της Αρμόδιας για τους Διορισμούς Αρχής (ΑΔΑ), περί απορρίψεως της διοικητικής ενστάσεως της προσφεύγουσας κατά αποφάσεως αφορώσας τη μεταφορά των συνταξιοδοτικών δικαιωμάτων της προς το κοινοτικό σύστημα,
            
         
               —
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα
   Η προσφεύγουσα, υπάλληλος της Επιτροπής, υπέβαλε αίτηση μεταφοράς προς το κοινοτικό σύστημα των συνταξιοδοτικών δικαιωμάτων, τα οποία είχε αποκτήσει στην Ελλάδα πριν αναλάβει υπηρεσία στην Επιτροπή. Με την προσφυγή της, βάλλει κατά του τρόπου υπολογισμού του αριθμού των συνταξίμων ετών που συνυπολογίζονται στο πλαίσιο του κοινοτικού συνταξιοδοτικού συστήματος, σε συνάρτηση με το κεφάλαιο που μεταφέρεται. Η προσφεύγουσα διατείνεται ειδικότερα ότι, πριν από την εισαγωγή του ευρώ, η Επιτροπή μετέτρεπε το μεταφερόμενο κεφάλαιο, που ήταν σε νόμισμα άλλο από το βελγικό φράγκο, όχι επί τη βάσει της ισχύουσας την ημέρα του υπολογισμού ισοτιμίας, αλλά επί τη βάσει μιας μέσης ισοτιμίας που θεωρούνταν ότι αντανακλά τις νομισματικές διακυμάνσεις κατά την περίοδο καταβολής των εισφορών. Ωστόσο, μετά τη λήξη της μεταβατικής περιόδου για την οριστική εισαγωγή του ευρώ, ήτοι από της 1ης Ιανουαρίου 2002, η Επιτροπή δεν χρησιμοποιεί πλέον την ως άνω μέθοδο υπολογισμού, αλλά λαμβάνει υπόψη το ποσόν σε ευρώ που μεταφέρεται από τα εθνικά ταμεία.
   Η προσφεύγουσα διαπιστώνει ότι η εγκατάλειψη της μεθόδου υπολογισμού βάσει της μέσης ισοτιμίας συνεπάγεται, στην περίπτωσή της, μεγάλη μείωση του αριθμού των συνταξίμων ετών που της πιστώνονται. Σε αυτή τη βάση, προβάλλει παράβαση του άρθρου 3 του κανονισμού 1103/97 του Συμβουλίου, η οποία ορίζει ότι η καθιέρωση του ευρώ δεν μεταβάλλει τους όρους των νομικών πράξεων. Η προσφεύγουσα προβάλλει επίσης παραβίαση της αρχής της απαγορεύσεως των διακρίσεων, εφόσον σε υπάλληλο, ο οποίος τελεί υπό τις ίδιες ακριβώς συνθήκες, δεν αναγνωρίζεται ο ίδιος αριθμός συνταξίμων ετών κατά το κοινοτικό σύστημα, αναλόγως του εάν η αίτησή του περί μεταφοράς υποβλήθηκε πριν ή μετά την καθιέρωση του ευρώ.